Ongeregistreerde tandarts nou agter traliesArgieffoto ter illustrasie (Foto: Unsplash) ’n Man is in hegtenis geneem nadat hy die afgelope twee jaar as tandarts in Johannesburg gepraktiseer het sonder dat hy by die Raad op Gesondheidsberoepe van Suid-Afrika (RGB) as tandarts geregistreer is. Die RGB het saam met die polisie se misdaadintelligensie-eenheid en die Johannesburgse blitspatrollie op die praktyk van dr. Abram Behr Fait in Randburg toegeslaan en vasgestel dat Vladimir Jovanovic as tandarts by dié praktyk praktiseer sonder dat hy as mediese praktisyn geregistreer is. “Dit is ook vasgestel dat Jovanovic sedert 2018 as tandarts by die praktyk praktiseer en dat Fait sedert Maart vanjaar nie meer by die praktyk praktiseer nie.” Fait was ook nie by sy praktyk toe die RGB toegeslaan het nie. Jovanovic is in hegtenis geneem en ingevolge die Wet op Gesondheidsberoepe aangekla. Hy sou na verwagting Maandag in die hof verskyn om aansoek om borgtog te doen. Die saak sal ook na die Raad vir Mediese en Tandheelkundige Beroepe verwys word vir tugstappe teen Fait aangesien hy ŉ ongeregistreerde persoon in diens geneem het en toegelaat het om te praktiseer. Die RGB het ook sy kommer uitgespreek oor die toename in gevalle waar mense hul voordoen as gesondheidsorgpraktisyns en praktiseer terwyl hulle nie by dié raad geregistreer is nie.